**LAPPAJÄRVEN LOMA-GOLF OY**

**HALLITUS PÖYTÄKIRJA 2/2022**

**Aika: lauantai 9.4.2022 klo 13.00 – 15.38**

**Paikka: Hotelli Kivitippu**

**Kutsutut: Timo Luoma-aho ~~Ville Ala-aho~~  Hannu Alapiha**

**Antti Ylihärsilä ~~Martti Ojajärvi~~  Matti Nykänen**

**~~Esa Rantakangas~~ Keijo Keskinen, tj Elina Hernesniemi**

**1§ KOKOUKSEN LAILLISUUS JA PÄÄTÖSVALTAISUUS**

Kokous todettiin laillisesti koolle kutsutuksi sekö päätösvaltaiseksi.

**2§ PÖYTÄKIRJAN TARKASTAMINEN**

Tämän kokouksen pöytäkirja tarkastetaan seuraavassa hallituksen kokouksessa.

**3§ EDELLISEN KOKOUKSEN PÖYTÄKIRJA**

Edellisen hallituksen viimeisen kokouksen pöytäkirja on kokouksen osallistujien hyväksymä, eikä siihen ollut kommentoitavaa.

**4§ HALLITUKSEN PUHEENJOHTAJAN JA VARAPUHEENJOHTAJAN VALINTA KAUDELLE 2022**

Kaudelle 2022 hallituksen puheenjohtajaksi valittiin Timo Luoma-aho ja varapuheenjohtajaksi Hannu Alapiha.

**5§ TILANNEKATSAUS**

**KENTTÄ**

* **kenttämestarin katsaus**
	+ Viheriöt talvehtineet loistavasti tähän mennessä. Viheriöiltä on poistettu kevään aikana lunta, levitetty hiekka sekä kalkki. Osa viheriöistä ehti jo olla paljaana, mutta onneksi on satanut lisää lunta suojaksi. Jos kesä olisi tullut pari viikkoa takaperin, kentän olisi voinut avata lähes täydellisessä kunnossa. Riippuu kevään etenemisestä, saadaanko kenttä pysymään samanlaisessa kuosissa.
	+ Kalustohankinnassa on vireillä lava-auto ja groomereiden hankinta griinileikkuriin sekä selvityksessä automovereiden hankinta raffileikkureiden tilalle Nykälään.
	+ Kentän miehityksestä Sergii on sodassa ja hänen tehtäviään hoitaa Tomi Vilponen. Pääsiäisen jälkeen aloittaa kaksi työntekijää, joista toinen on ollut aikaisemmin kentällä töissä. Loput työntekijät aloittavat kevään/ alkukesän aikana.
	+ Par3-kentän reuna-alueilta poistetaan kiviä kevään aikana jyrsimellä. Par3-kenttä ja harjoitusalue saataneen käyttöön noin kauden puolenvälin maissa.

**TALOUS**

* **rahoitusvastikkeet**
	+ Rahoitusvastikkeista on suurin osa maksettu. Noin kahdestakymmenestä laskusta on lähtenyt muistutukset. Toiset muistutukset lähetetään.
	+ Yhtiökokous velvoitti hallituksen tekemään selvityksen rahoitusvastikkeiden ja lainan lyhennyksen välisen eron syistä. Hallitus totesi, että tehtyjen selvitysten perusteella mitään rikollista ei ole tapahtunut. Todennäköisesti takaisinmaksusuunnitelmassa ei oltu huomioitu ennakkoon maksettuja rahoitusvastikkeita ja näin osakekohtaiseksi laskennalliseksi vuotuiseksi vastikkeeksi muodostui liian pieni summa, joka ei vastaa lainan lyhennykseen tarvittavaa rahasummaa. Yhtiö on kuitenkin lyhentänyt lainaa suunnitelman mukaisesti. Näin ollen Yhtiö on hoitanut lainan lyhennystä osin osakkaiden puolesta. Tasapuolista tapaa virheen korjaamiseksi on vaikea, ellei mahdoton löytää. Siksi hallitus näkee, että maksusuunnitelma viedään loppuun nykyisessä muodossa. Tämä rasittaa yhtiötä ja tätä kautta kaikkia osakkaita tasapuolisesti.
* **perusvastikkeet**
	+ Perusvastikkeiden eräpäivä oli 7.4.2022 ja maksuja on tullut lupaavasti tilille. Tässä vaiheessa on mahdotonta arvioida, kuinka hyvin pakolliset maksut tulee hoidettua.
* **käyttövastikkeet**
	+ Käyttövastikkeiden lasku lähetettiin 7.4. Porrastettu hinnoittelu on aiheuttanut jonkin verran epäselvyyksiä ja osakkeen omistajilla on ollut vaikeuksia kotisivuille kirjautumisen kanssa päästäkseen lunastamaan pelioikeuksia verkkokaupasta. Tulevana vuonna alennettu hinta kannattaa laittaa ensin näkyville verkkokauppaa ja lähettää laskut vasta jälkikäteen niille, jotka eivät ole pelioikeutta halunneet lunastaa verkkokaupasta.
* **rahatilanne**
	+ Yhtiön tilillä on tällä hetkellä rahaa 66 967 €. Tilanne muuttuu nopeasti, koska osakkeiden perusvastikkeiden ja käyttövastikkeiden maksu on alkanut. Kauden alussa kaikki laskut saatiin hoidettua suunnilleen aikataulussa.

**HENKILÖSTÖ**

* Kaikki kaudella 2022 tarvittava henkilöstö on rekrytoitu ja suurimmalla osalla on myös työsopimukset tehty.
* Kenttämestari ja palvelupäällikkö ovat tietoisia talousarviossa heille asetetuista henkilöstökulutavoitteista ja kummatkin tulevat seuraamaan kulujen kehitystä kauden aikana.
* Kentällä on töissä kenttämestarin lisäksi yksi työntekijä, joka tulee toimimaan kaudella 2022 kentän kaluston pääasiallisena mekaanikkona. Pääsiäisen jälkeen ensimmäisen arkipäivänä vahvistuu kentän miehitys kahdella työntekijällä, joista toinen on jo kokenut kentän työntekijä. Tällä kaudella kentälle on palkattuna yksi henkilö vähemmän, mitä edellisenä vuonna. Mekaanikko Sergii otetaan vielä töihin, jos hän Ukrainasta pääsee. (Kenttämestari poistui kokouksesta)
* Toimitusjohtaja esitti hallitukselle kenttämestarin palkkauksen kehittämissuunnitelman, joka sisältyy vuoden 2022 talousarvioon. Hallitus valtuutti toimitusjohtajan toimimaan suunnitelman mukaisesti.
* Toimistossa työskentelee toimitusjohtajan lisäksi yksi työntekijä.

Hallituksen puheenjohtaja halusi avata työntekijän työsopimuksen, koska työntekijä on toimitusjohtajan sukulainen.

Toimitusjohtaja esitteli työntekijän tehtävänkuvan sekä sopimukseen kuuluvan maksusuunnitelman, koska työntekijä työskentelee yrityksensä kautta kiinteällä korvauksella.

* Toimitusjohtaja esitti hallitukselle edelliselle hallitukselle esittämänsä kysymyksen toimitusjohtajan palkan tarkistuksesta. Hallitus valtuutti puheenjohtajan neuvottelemaan toimitusjohtajan kanssa ja tuomaan esityksen seuraavaan kokoukseen.

**KALUSTO**

* **Asiakaskuljetus**
	+ Haussa on yksi nelipaikkainen golfauto korvaamaan poistuvia vanhoja Yamahan limusiineja. Vaihtoehtoisesti voidaan ostaa kaksi-kolme kahden hengen autoa. Vuokra-kalustoon ei ole tälle kaudelle suunniteltuja hankintoja.
* **Lossi**
	+ Edellisen talven aikana tehty perushuolto vaikutti positiivisesti Albatlossin luotettavuuteen viime kaudella. Kuluneen talven aikana lossille ei ole tehty perushuollosta poikkeavia toimia.
* **Kenttä**
	+ Kentän kaluston tilanne käytiin läpi kenttämestarin katsauksessa
* **Klubi**
	+ Klubin terassille on tilattu uudet kaiteet. Kaiteessa on 210 cm korkeuteen portaattomasti nostettava lasiseinä terassin sääsuojaksi. Kaiteen toimittaa asennettuna Rullma Kaihdin Oy Vaasasta ja asennus tapahtuu 1.5.2022 mennessä. Kaiteen hinta asennettuna on 19 064,52 € alv0.

Hallituksen puheenjohtaja paheksui syvästi toimitusjohtajan toimintatapaa suorittaa tämän hintaluokan hankintoja ilman hallituksen lupaa. Toimitusjohtaja katsoi hankinnan kuuluvan budjetin puitteissa tapahtuvaan operatiiviseen johtamiseen. Kaiteen hankinta on ollut suunnitteilla viimeiset viisi vuotta.

Hallitus velvoitti toimitusjohtajan esittelemään jatkossa suuremmat hankinnat ennakkoon hallitukselle ennen hankintapäätöksen tekoa. Tarkkaa euromääräistä rajaa hallitus ei kuitenkaan määrittänyt.

**MUUT**

* **WiseGolf**
	+ Toimitusjohtaja kävi lyhyesti WiseGolfin kehitystilanteen. Näkyvimpiä muutoksia asiakkaille ja jäsenistölle on kilpailuiden ilmoittautumisen ja maksamisen siirtyminen WiseGolf-tapahtumiin sekä kevään aikana käyttöön otettava applikaatio, jonka kautta peliaikojen varaaminen tulee tapahtumaan
* **Osakkaan etuina** on sovittu Kuortane Golfin ja Ähtäreen Golfin kanssa, että jo viimevuonna käytössä olleiden vaihtopäivien lisäksi Lappajärven Loma-Golf Oy:n osakkeenomistajat voivat ostaa sekä Kuortaneelle, että Ähtäriin pelioikeuden hintaan 100 € /kausi kaudelle 2022, kun osakkaan kaikki vastikkeet omalle kentälle on maksettu. Sama oikeus koskeen Kuortaneen ja Ähtärin osakkaita vastavuoroisesti.

**6§ MUUT ASIAT**

Toimitusjohtaja on alustavasti keskustellut naapuriseurojen kanssa mahdollisesta, ulkopuolisen konsultin ohjauksessa tehtävästä tulevaisuuden strategiasuunnittelusta. Hallitus ei tässä vaiheessa halua osallistua tämän tyyliseen toimintaan.

**7§ KOKOUKSEN PÄÄTTÄMINEN**

Puheenjohtaja päätti kokouksen klo 15.38

Kokouksen puolesta

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Timo Luoma-aho, pj Keijo Keskinen, siht

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Antti Ylihärsilä Hannu Alapiha

\_\_\_\_\_\_\_\_\_\_\_\_\_\_\_\_\_\_\_\_\_\_\_

Matti Nykänen